Twee kort nog regshulp vir ma se moordsaakAnnetjie Stassen. Die twee verdagtes wat in hegtenis geneem is in verband met die moord op Annetjie Stassen (78), wie se liggaam Sondag in ŉ veld gevind is nadat sy vroeër as vermis aangemeld is, het nog nie in die hof gepleit nie. Kapt. Jethro Mtshali, woordvoerder van die Kempton Park-polisie, het Donderdag aan Maroela Media gesê Stassen se 43-jarige seun en dié se 31-jarige vriendin het Woensdag weer in die Kempton Park-streekhof verskyn. Die twee het Maandag hul eerste verskyning in die hof gemaak en die saak is tot Woensdag uitgestel vir die twee om regsverteenwoordiging te kry. Hulle sou na verwagting toe gepleit het, maar die saak moes weer uitgestel word omdat hulle nog nie regsverteenwoordiging gekry het nie. “Hulle moet weer op 2 Desember in die hof verskyn wanneer hulle na verwagting sal pleit. Hulle bly in aanhouding tot dan,” het Mtshali gesê. Mtshali het gesê die verdagtes se name sal eers bekend gemaak word sodra hulle gepleit het. Maroela Media het vroeër berig Stassen se seun het glo sy werk as ingenieur bedank en sowat drie jaar gelede saam met sy 31-jarige vriendin in Stassen se huis ingetrek. Hulle al drie was hoofsaaklik afhanklik van Stassen se pensioen. “Annetjie het nie ander kinders gehad nie. Sy was ontsettend lief vir hom en het haar deure vir hulle oopgemaak. Daar was wel soms drama en sy sou hierheen gevlug het as dit te rof gegaan het,” het Synthia van Aardt, ŉ jarelange vriendin van Stassen, Dinsdag aan Maroela Media gesê. Van Aardt het Stassen verlede week as vermis aangemeld nadat sy verlede Maandag vir die laaste keer van haar gehoor het. Sy het verslae gesê sy weet nie wat onlangs in die huishouding gebeur het of wat tot die tragedie gelei het nie. Mtshali het vroeër gesê die polisie het die ondersoek verlede Donderdag by Stassen se huis begin. Die seun het beweer dat hy nie weet waar sy ma is nie en dat hy haar verlede Woensdag vir die laaste keer gesien het toe ŉ motor haar kom oplaai het. Hy het egter nooit sy ma as vermis aangemeld nie. Stassen was ŉ diabeet en het nie haar medikasie by haar gehad nie. Maroela Media het van ŉ betroubare bron verneem dat die paartjie glo erg bedwelmd voorgekom het toe hulle verlede Donderdag ondervra is. Ná ŉ intensiewe ondersoek en ondervraging van die paar het hulle Vrydag onder druk geknak. Die vermistepersone-saak het ŉ moordsaak geword nadat hulle glo aan die polisie erken het hulle het haar doodgeslaan. Die seun en sy vriendin is dadelik in hegtenis geneem. “Die verdagtes kon nie vir die polisie sê waar die vrou se liggaam gestort is nie en het gesê hulle kan nie onthou nie. Albei het gedurende aanhouding en ondervraging verskeie plekke genoem, waaronder ŉ dam in Mpumalanga, Marble Hall asook Bronkhorstspruit,” het Mtshali gesê. Die deurbraak is Sondag gemaak toe ŉ groep vroue, wat ná ŉ kerkdiens teruggestap het huis toe, op haar liggaam in ŉ veld in Bronkhorstspruit afgekom het. Haar liggaam is deur haar vriende uitgeken. Lees die vorige berigte oor Annetjie Stassen op Maroela Media.